M. Hort, podpredseda NR SR: (2007-06-19):
Veľa sa v minulosti diskutovalo na túto tému, dnes tu máme jasný, zrozumiteľný návrh, ktorý, ak prijmeme, tak ruší imunitu aj priestupkovú, aj trestnoprávnu a zostáva imunita iba na výroky tu v tomto parlamente. Predpokladám, že sme parlamentnou demokraciou, a to, čo by sme týmto návrhom riešili, by naozaj posilnilo Slovensko aj vo vnímaní nielen občanov, ale aj zvonku do trošku inej roviny v tom, ako tu aj opozícia, ale aj koalícia vníma dosiahnutý stupeň demokracie, ale aj dosiahnutý stupeň právnej ochrany ktoréhokoľvek občana vrátane poslanca. Keď som si potom zistil reakciu pána predsedu, a dúfam, že to nezoberie teraz osobne, tak som si uvedomil, že dôvodov na takúto reakciu pána predsedu bolo viac. Jeden, čo mňa veľmi mrzí, a ktorý tu musím spomenúť, je to, že máte vo vládnej koalícii záväzok, že opozícii v tomto parlamente v tomto volebnom období nič nesmie prejsť. Veľmi ma to mrzí, lebo v minulosti, minimálne od nejakých 9 rokov dozadu, sme takéto konanie v parlamente nezaznamenali ani v jednom volebnom období. Nielenže nemohol prejsť ani jeden návrh do rozpočtu, ale aj pri jedinom zákone, ktorý tu prešiel, aj hlasmi vládnej koalície, myslím, že to bol návrh pána poslanca Pada, ktorý, mimochodom, bol veľmi dobrý návrh, ktorý mohol znamenať aj v mnohých prípadoch záchranu ľudských životov, ste nedokázali proste preklenúť tento záväzok a dokonca ste sa obrátili na prezidenta, aby vám ešte aj v tomto pomohol, že jednoducho tú opozíciu, tú zlú opozíciu vyškolíte. Keď rozmýšľam nad takýmto vnímaním parlamentarizmu z vašej strany, tak je potom zrozumiteľné, že prečo vlastne prišla takáto skratová, ja to nazývam skratová, reakcia pána predsedu parlamentu. Pretože okamžite, keď si tá opozícia dovolila nielen dať návrh, ale dať dokonca ústavný návrh zákona, no tak bolo treba konať. A toto si myslím, a prepáčte mi to, pán predseda, nie som teraz osobný, že nepatrí do spôsobov fungovania komunikácie medzi koalíciou a opozíciou v dosiahnutom stupni demokracie na Slovensku. Naozaj to bola skratová reakcia, keď vy takto, no tak my zrušíme všetko až do samého konca. Pritom každý, kto tu v tejto snemovni sedí, vie, že je to nie dobrý návrh z vašej strany. Povedali vám to vo faktických poznámkach ľudia, ktorí tu sedia, poslanci Národnej rady. A ak chcete túto filozofiu doťahovať do konca až cez komisiu, tak si myslím, že to nie je v poriadku. Veď, prepánakráľa, ak sa nevieme dohodnúť na tom, čo si myslíme my, že už dnes sa môžeme na tom dohodnúť, a teraz hovorím za poslanecký klub SDKÚ – DS, my sme naozaj ani v minulosti nepotrebovali, ani do budúcnosti nepotrebujeme trestnoprávnu imunitu. A tí, ktorí tu sedíte dlhšie, ste boli svedkami nášho konania v tejto oblasti, že sme boli sami tí, ktorí sme vtedy vo vzťahu k možnej trestnoprávnej imunite jedného z našich reprezentantov povedali jasné slovo, čo sa tu dovtedy, mimochodom, takýmto zásadným spôsobom nedialo. Čiže ak sme sa dnes dohodli v opozícii na tom, že vieme týmto krokom vystúpiť, no tak sme sa dohodli preto, lebo si myslíme, že to je krok správny. A táto reakcia, že to chcete ešte ťahať až cez komisiu, je potom naozaj scestná, pretože to nemá oporu v tom, čo by všetci, ktorí tomu rozumejú, podporili. Tak ak by sa to nebodaj cez tú komisiu dostalo až do takejto absurdity, tak potom neviem, kto v tej komisii by vlastne reprezentoval zdravý rozum. Za nás chcem povedať, že chceme vám navrhnúť, aby ste týmto spôsobom nešli, aby ste skúsili podporiť tento návrh, ktorý by bol jasným signálom, že celý parlament je schopný už dnes uvažovať v iných intenciách a vie toto podporiť, pretože legislatívnotechnicky je ten návrh pripravený dobre a má oporu predovšetkým v dosiahnutom stupni demokracie za ostatné obdobie. Za nás hovorím, že my tento návrh podporíme. Ďakujem pekne. (Potlesk.)